kardosdrur/scandi-wiki huggingface dataset:
Subversion

Subversion er et open source-system for revisionskontrol, sommetider bare kaldet svn fra navnet på kommandolinjegrænsefladen. Subversion er designet specifikt til at være en moderne afløser for CVS og er udviklet af en række af de samme nøgleudviklere. Subversion er i stand til at håndtere korrekt versionering af binære filer, hvilket kun har været dårligt understøttet i CVS. Subversion blev oprindeligt udviklet af Collabnet, men blev pr. 17. februar 2010 et officielt projekt under Apache Software Foundation.

Centralt for subversion (og mange andre versioneringssystemer) er et repository, som er et centralt dataregister, der vedligeholder filer gemt via subversion. Når brugere skal benytte filer fra dette repository foretager de et checkout. Et checkout giver brugeren en lokal kopi af filerne som de derefter kan arbejde med. Når brugeren derefter er færdig med arbejdet og vil dele arbejdet med de andre personer, der også har adgang til repositoryet foretager vedkommende et commitment. Dette sender filen til repositoryet, der kun gemmer forskellen i de ændrede filer. Dette har flere fordele:

 Forskellen i filerne er typisk mindre end selve filerne, hvormed det er pladsbesparende at gemme forskellen mellem hver revision i forhold til at gemme hele filen for hver revision.
 Det giver mulighed for at gå tilbage til gamle versioner af filer, merge (sammensmelte) forskellige versioner etc.

Et commit fjerner ikke de lokale filer men synkroniserer derimod blot indholdet lokalt og i repositoryet. En af de store fordele der opnås ved at benytte et versionseringssystem er at flere personer kan redigere i forskellige sektioner i samme fil. Systemet kan selv administrere sammensmeltningen af filerne i repositoryet. Der vil dog være situationer, hvor systemet ikke er i stand til at udrede, hvilke rettelser, der kan betragtes som de endelige. I sådanne situationer vil det være op til en bruger at løse de konflikter der i så fald er i filen. Det er ikke tilladt – eller muligt – at indsende filer i konflikt til repositoryet, hvilket medfører at konflikten skal løses af den bruger der ikke har fået de ændrede filer sendt.

Noter

Se også 
 Concurrent Versions System

Eksterne henvisninger 
 Tidligere Subversion officiel webside 
 

Frie udviklingsværktøjer
Arkiverings- og kompressions-relaterede værktøjer til Linux
Mac OS X-software
Windows-software
Ingrid Bjoner

Ingrid Bjoner (8. november 1927 – 4. september 2006) var en norsk operasangerinde.

Hun blev for det meste forbundet med Richard Wagners og Richard Strauss' repertoire.

Oprindeligt uddannet farmaceut, men påbegyndte sidenhen en sangeruddannelse med studier i bl.a. Frankfurt am Main og Düsseldorf.

Hun debuterede i 1957 i New York i Mozarts opera Don Giovanni.

I 30 år var hun fast gæst ved Bayerische Staatsoper i München og havde i denne periode også engagementer ved The Metropolitan Opera i New York.

Hun har også sunget på Wiener Staatsoper, Bayreuth Festspielhaus og Royal Opera House.

I 1992 blev Ingrid Bjoner professor ved Musikhøjskolen i Oslo og blev året inden gæsteprofessor ved Det Kgl. Danske Musikkonservatorium.

Operasangere fra Norge
Modtagere af Kritikerprisen
Jesper Steinmetz

Jesper Steinmetz (født 7. maj 1967 på Frederiksberg) er journalist og udlandskorrespondent på TV2. Siden 2023 har Steinmetz været Europa-korrespondent med base i London, og i perioden 2010-2023 rapporterede han fra USA.

Steinmetz var udvekslingsstudent i USA, blev siden uddannet journalist fra Danmarks Journalisthøjskole og har arbejdet som reporter for TV 2 i Folketinget og senere på stationens redaktion i København. Han har ligeledes været ansat som politisk reporter og senere kulturjournalist på Morgenavisen Jyllands-Posten og har også været tilknyttet DR. Her var han bl.a. vært på programmet Synspunkt, der blev sendt i DR's "Nyhedstime" kl. 21:25 på torsdage.

Privat 
Han er opvokset i Gug ved Aalborg, har fortsat familiemæssige relationer til Nordjylland bl.a. via sommerhus ved Slettestrand, men har sin bopæl på Frederiksberg.

Jesper Steinmetz lever åbent som homoseksuel, men boede ikke sammen med sin kæreste gennem 5½ år Niels Dahl. I 2009 gik de fra hinanden.

Han er efterfølgende blevet kærester med ireren Kieran.

Jesper er bror til Jacob Steinmetz, kendt fra TV 2-serien Alarm 112.

Referencer 

Journalister fra Danmark
Tv-værter fra Danmark
Personer fra København
Ansatte ved TV 2
Mikael Kamber

Mikael Kamber (født 21. juli 1967 i Fredericia) er vært på TV2 Nyhederne og foredragsholder og forfatter om arbejdsglæde og positiv psykologi. Han er uddannet journalist og tidligere mediedirektør i DR.

Han har tidligere været vært på nyhedsudsendelsen 21'eren på TV 2 NEWS og magasinprogrammet Dags Dato på TV2. Mikael Kamber var med i den arbejdsgruppe der i sommeren 2006 forberedte TV 2's 24-timers nyhedskanal, TV 2 NEWS. Han har været ansat på TV 2 siden 1998. Inden da var han ansat ved DRs TV-avisen i fem år, ligesom han et par år arbejdede på TV Syd.

20. februar 2007 blev det meddelt at Mikael Kamber 1. juni 2007 forlader TV 2 til fordel for posten som chefredaktør på Jydske Vestkysten og direktør for Syddanske Medier.

1. februar 2010 meddelte DR at Mikael Kamber bliver ny mediedirektør, og dermed afløser Lars Grarup. 

1. juni 2012 meddelte TV 2, at Mikael Kamber vender tilbage til mediekoncernen, for at blive "det journalistiske fyrtårn" på TV 2 NEWS programmet "21'eren", der er sat til at have premiere 13. august 2012 klokken 21.

Mikael Kamber er pt selvstændig, som ordstyrer, konferencier og foredragsholder, ved siden af sit arbejde som nyhedsvært. Derudover er han forfatter til bogen "Vi er bedst når vi er glade" udgivet den 5. februar 2013 ved forlaget Gyldendal.

Privat 
Privat bor Mikael Kamber i København med sin kone og parrets to døtre. Han er opvokset på Fanø og i Esbjerg.

Mikael Kamber er søn af Fanø-byrådsmedlem F.X. Kamber (K) og hustruen Rita.

Eksterne kilder/henvisninger 

 
 Fannik styrede slagets gang i Vingstedcentret  10. januar 2004 jv.dk

Journalister fra Danmark
Tv-værter fra Danmark
Chefredaktører fra Danmark
Ansatte i DR
Ansatte ved TV 2
Personer i Kraks Blå Bog
Kaare R. Skou

Kaare Richardt Skou (født 30. december 1947 i Lille Torøje) er en dansk journalist og tidligere politisk redaktør på TV 2 Nyhederne.

Han har arbejdet med det politiske stofområde på Christiansborg for TV 2 siden 1989.

I begyndelsen af sin journalistiske karriere var han ansat på Sjællands Tidende, Københavns Radio og Radioavisens politiske redaktion.

I dag er han en efterspurgt foredragsholder og har skrevet flere bøger om Folketinget og den politiske historie, bl.a. Politiske perler (2001), Dansk Politik A-Å Leksikon (2005) og den omfattende politiske historiefortælling Land at lede fra (2008).

I sommeren 2006 blev Anders Krab-Johansen, der kom fra en stilling på Dagbladet Børsen, leder af TV 2s redaktion på Christiansborg, mens Kaare R. Skou fortsatte som almindelig politisk reporter på TV 2 Nyhederne, hvor han sammen med Anders Krab-Johansen står for den politiske analyse.

Bibliografi 
Blandt Kaare R. Skous bøger kan følgende fremhæves:
 Folkestyret i arbejde – Ventus (207 s.), 1995, 
 Demokratiets danmarkshistorie – Aschehoug (340 s.), 1999 , 
 Politiske perler – og det der ligner – Aschehoug (104 s.), 2001, 
 Dramatiske døgn i folkestyret – Aschehoug (404 s.), 2001, 
 Flere politiske perler – og det der ligner – Aschehoug (96 s.), 2002, 
 Nye politiske perler – og det der ligner – Aschehoug (96 s.), 2003, 
 Politiske perler igen – og det der ligner – Aschehoug (96 s.), 2004, 
 Dansk politik A-Å – Aschehoug (831 s.), 2006-07, 
 Land at lede: Folkestyrets dramatiske historie fra Grevinde Danner til Anders Fogh – Lindhardt og Ringhof (700 s.), 2008,

Eksterne henvisninger 

 Kaare R. Skou på www.kaarerskou.dk
 

Journalister fra Danmark
Ansatte i DR
Ansatte ved TV 2
Personer i Kraks Blå Bog
Danskere i 1900-tallet
Danskere i 2000-tallet
Redaktører fra Danmark
Faglitterære forfattere fra Danmark
De Danske Skytteforeninger

De Danske Skytteforeninger (DDS) var Danmarks ældste idræts- og fritidsorganisation. Pr 1. januar 2013 blev DDS fusioneret med DGI. Efter fusionen blev DDS delt i to. DGI Skydning, der varetager aktiviteten skydning, skytteforeningernes våbenregistrering (SKV) og våbenpolitiske samt organisatoriske emner. Skydebaneforeningen Danmark er den anden del efter fusionen. Skydebaneforeningen Danmark varetager rådgivning og økonomisk støtte til foreninger, Skyttebutikken og Vingsted Skydebaner.

Skyttebevægelsen i Danmark tog sin begyndelse den 19. januar 1861 med kaptajn H. P.V. Mønsters indlæg i avisen Fædrelandet. Her blev der agiteret for oprettelse af skytteforeninger efter engelsk forbillede. Artiklen blev vel modtaget, og allerede den 10. februar 1861 kunne der afholdes stiftende generalforsamling i København. På denne generalforsamling blev Centralkomitéen for Oprettelse af Skytteforeninger dannet og kom til at bestå af 15 prominente personer.

De Danske Skytteforeningers formål var »ved skydning som idræt og andet kulturelt virke at fremme det folkelige foreningsarbejde«.

DDS' hovedkvarter ligger i Vingsted mellem Vejle og Billund, hvor DDS har Nordeuropas største og mest omfattende skydebaneanlæg.

Organisatorisk var DDS bygget op med 15 landdelsforeninger, som tilsammen har cirka 870 skytteforeninger som medlemmer. Landdelsforeningerne følger flere steder de ældre amtskommunale grænser, og det er forklaringen på, at der er flere amtsforeninger end der i dag er amtskommuner.

DDS var indtil 1. januar 2013 associeret med Danske Gymnastik- og Idrætsforeninger, DGI. Associeringen betød blandt andet, at DGI også varetog DDS’ interesser i forhold til en række myndigheder. Fra 1. januar 2013 er DDS fusioneret med DGI.

Se også 
 Dansk Skytte Union
 Sønderjysk Idrætsforening - Skyttegruppen

Ekstern kilde/henvisning 
 De Danske Skytteforeninger 

Skytteforeninger, De Danske
Etableret i 1861
Cand.negot.

Cand.negot. (candidatus/candidata negotiandi) er betegnelsen for en person, som har opnået en kandidatgrad i international forhandling fra Syddansk Universitet i Odense. 

Uddannelsen består af 50% økonomi og 50% sprog og kultur. Den er internationalt indrettet og udbydes på de følgende sprog: engelsk og tysk. Uddannelsen har tidligere også været udbudt på spansk, fransk, arabisk, kinesisk og polsk.

Bachelorgraden indeholder humaniorafag som:

Historie og samfundsforhold, Kulturhistorie, Mundtlig kommunikation, Interkulturel kommunikation, Forhandlingstræning og grammatik

Bachelorgraden indeholder samfundsvidenskabelige fag som:

Erhvervsøkonomi, International økonomi, Marketing og global marketing, Mikro- og Makroøkonomi, Organisation og statistik

Der er mulighed for et udenlandssemester på 5. semester ved en forhåndsgodkendelse af semestrets fag samt en samlet godkendelse ud fra karakterer, beståede fag m.m.

Kandidatgraden er opnået inden for ét af de følgende fem spor:

Global Marketing Management (Cand.negot. i Global Marketing Management)

Human Resource Management (Cand.negot. i Human Resource Management)
International Communication Management (Cand.negot. i International Communication Management)

International Relations (Cand.negot. i International Relations)
International Market Relations (Cand.negot. i International Market Relations)

På kandidaten er der mulighed for "projektorienteret forløb" (tidligere "praktik") på 3. semester. Det er ikke ualmindeligt, at negoterne tilbringer 3. semester i udlandet hos virksomheder, handelskamre eller på ambassader. 

En lignende uddannelse, men med fokus på turisme (Cand.negot. i turisme), har været udbudt på SDU Campus i Kolding.

På Syddansk Universitet i Sønderborg har man kunnet erhverve graden "cand.negot" med kinesisk.

Kandidaterne i negot har meget lave arbejdsløshedstal, i 2022-23 var der 4% arbejdsløshed for engelsk-negoter og 0% for tysk-negoter. Negoter finder typisk beskæftigelse i virksomhedernes HR, supply chain, management, marketing, osv.

Eksterne henvisninger 

 Syddansk Universitet i Odense
 https://www.instagram.com/un_odense/
 http://negot.dk/ 

Kandidatgrader
Videregående uddannelser i Danmark
Kandidater
Internationale aftaler
VM i ishockey (kvinder)

Verdensmesterskabet i ishockey er en turnering for kvindelige ishockeylandshold, der er afholdt siden 1990. Siden 1999 er mesterskabet blevet afholdt hvert år bortset fra vinterolympiske år. "A-VM" blev dog ikke spillet i 2003 på grund af SARS-udbruddet i Kina, ligesom VM-turneringerne i 2020 blev aflyst på grund af COVID-19-pandemien.

Canada og USA har været de mest dominerende hold indtil nu. De to hold har delt de første 19 mesterskaber nogenlunde ligeligt mellem sig.

Verdensmesterskaber gennem tiden

Medaljefordelingen 1990-2022

Medaljevindere og værtslande

Placeringer 

Placeringer markeret med fed skrift er opnået på hjemmebane. Som det fremgår af tabellen var A-VM's værtsland aldrig endt dårligere end nr. 3 indtil VM 2008 i Kina, hvor værtslandet kun blev nr. 8.

Kilder / eksterne henvisninger 
 International Ice Hockey Federation

Noter 

 
Ishockey for kvinder
Palestrina

Palestrina har flere betydninger:

 Palestrina - en italiensk by (og kommune) i regionen Lazio i Italien
 Giovanni Pierluigi da Palestrina - en italiensk komponist fra renæssancen
Husskruehøvl

En husskruehøvl er beskrevet og afbildet hos G.A. Norman. Det er i grunden to, en skrubhøvl og en slethøvl, der er blevet anvendt af en blind drejer, der fremstillede husskruer (en slags donkraft til løft af træhuse ved reparation). Forenden af sålen har en klampe forsynet med en træskrue, og hælen er forlænget i en 40-50 cm lang pind. Muligvis er denne form for høvl enestående, og måske udviklet af denne mand, fordi han havde svært ved på anden vis at styre arbejdet. Ved fremstilling af husskruer blev emnet spændt op i drejebænken, mens høvlen hvilede mod et par langsgående lister. Husskruen havde den rette tykkelse, når bagenden af høvlen hvilede mod listen nærmest drejeren. Høvlen er at se på Husskrueværkstedet i Maihaugen, Lillehammer.

Ekstern Henvisning 
Norman, G. A.:	Husskruefremstilling i “De Sandvigske Samlin­gers årbok” 1931-46
http://www.baskholm.dk/haandbog/haandbog.html  Træsmedens Håndværktøj

Høvle
Lorenzo da Ponte

Lorenzo da Ponte (10. marts 1749 i Ceneda – 17. august 1838) var en italiensk librettist. Han skrev libretti til mange komponister, men er særligt kendt for at have skrevet libretti til Mozarts operaer: Figaros bryllup (Le nozze di Figaro) (1786), Don Giovanni (1787) og Così fan tutte (1790). Disse tre operaer kaldes derfor også af og til "da Ponte-trilogien".

Lorenzo da Ponte, egentlig Emmanuele Conegliano, var fra en italiensk, jødisk familie. Men da moren døde i 1754, og faren derefter giftede sig med en kristen kvinde, konverterede hele familien til katolicismen. da Ponte tog navn og efternavn efter den biskop, der døbte ham, og som hjalp ham og hans brødre til at få en uddannelse. Han studerede på præsteseminariet og viste sig at være en dygtig versmager på både italiensk og latin. Han blev udnævnt til professor i litteratur i Treviso i 1773, men han blev forvist på grund af sine radikale synspunkter og sit amoralske leben i 1779.

Han flyttede derfor til Wien, hvor Europas førende librettist, Pietro Metastasio, boede. Lorenzo da Ponte blev udnævnt til librettist ved det nye italienske teater i 1781 efter at være blevet anbefalet af Antonio Salieri. Her skrev han for Mozart og for andre komponister som Salieri and Vicente Martín y Soler.

Efter ni år blev han atter bandlyst på grund af en skandale. Lorenzo da Ponte rejste rundt i Europa, indgik et ulykkeligt ægteskab og slog sig ned i London i 1791. Der arbejdede han som italiensklærer, boghandler og som librettist ved Drury Lane-teatret, indtil han gik bankerot i 1804.

I 1805 emigrerede da Ponte til USA, men det lykkedes ham ikke at etablere sig som købmand i New Jersey. Han underviste resten af sit liv i italiensk sprog og kultur. Han havde næsten 2000 private elever. I 1830 blev han udnævnt til professor i italiensk ved Columbia College, der nu er Columbia University. da Pontes bibliotek blev købt af universitetet, da lærestolen blev oprettet i 1825. 

I 1833 var da Ponte med til at grundlægge "the Italian Opera House" i New York, hvor der blev givet 28 forestillinger af italiensk opera, inden teatret blev overtaget af andre. Foretagendet var det første forsøg på at opføre italiensk opera i faste rammer i USA. da Pontes sidste år var prægede af fattigdom og af hans italienske operaers fiasko.

Eksterne henvisninger 
 Lorenzo da Ponte på Findagrave.com 

Librettister fra Italien
Ansatte ved Columbia University
PC Gamer

PC Gamer er et computerspil magasin, der første gang blev udgivet i 1993. Den originale britiske udgave af bladet startede med at udkomme nogle måneder før den amerikanske udgave af bladet, og er desuden mere omfattende end den amerikanske. Magasinet fokuserer særligt på anmeldelser af nye computerspil, men indeholder ofte også artikler om hardware, "klassiske" spil og andre relaterede emner.

Der findes i dag to primære udgaver af magasinet: Den amerikanske og den britiske. Derudover findes der en lang række lokale udgaver, der primært baserer sig på den amerikanske og engelske udgave. Som eksempler kan nævnes den malaysiske, den svenske og den russiske udgave.

Eksterne henvisninger
PC Gamer Den amerikanske udgave
PC Gamer Den engelske udgave
PC Gamer Den svenske udgave

Tidsskrifter om computerspil
Etableret i 1993
Anna Bolena

Anna Bolena er en opera af Gaetano Donizetti. Den italienske libretto, der bygger på Anne Boleyns liv, er skrevet af Felice Romani. Uropførelsen fandt sted den 26. december 1830 på Teatro Carcano i Milano.

Duetten "Sul suo capo aggravi un Dio" mellem Anna (sopran) og Jane Seymour (mezzosopran) betragtes som en af de allerfineste operaduetter.

Anna Bolena blev ikke opført regelmæssigt i sidste halvdel af det 19. århundrede eller i begyndelsen af det 20. århundrede, men den opføres hyppigere nu. I april 1957 blev den opført på Teatro alla Scala i Milano med Maria Callas i hovedrollen i en overdådig iscenesættelse af Luchino Visconti. Det blev en af Maria Callas' største triumfer. Leyla Gencer, Beverly Sills, Montserrat Caballè, Renata Scotto og Edita Gruberova er andre berømte fortolkere af partiet.

Eksterne henvisninger 

Operaer på italiensk
Operaer af Gaetano Donizetti
Human Rights Watch

Human Rights Watch er en menneskerettighedsorganisation, der blev oprettet i 1978 under navnet Helsinki Watch. 

Organisationens hovedkvarter ligger i New York, USA, og den er derudover til stede i et større antal byer verden over. Pr. 1. marts 2004 havde organisationen 190 ansatte. Derudover er der mange frivillige og medlemmer der støtter organisationen, både i form af penge og arbejde. 

Organisationen arbejder også aktivt imod dødsstraf.

Eksterne henvisninger 

 Human Rights Watch – Organisationens officielle hjemmeside

Menneskerettighedsorganisationer
Ngo'er
Etableret i 1978
Internationale solidaritetsbevægelser
Frankiske konger

Følgende er en liste over frankernes konger.

Merovingerslægten

Karolingerslægten 
Karolingerne var oprindelig major domus under det merovingiske dynasti i Austrasien og senere i det genforenede Frankerrige. Med tiden overtog de den reelle styrelse af riget, men med merovingerne som marionetter. Denne ordning varede frem til Pipin den lille, som med pavens velsignelse afsatte Childerik 3. 

 Arnulf af Metz
 Pipin af Landen, Pippin 1., Pippin den ældre, (580-640), 628-639
 Pipin af Herstal, Pippin 2., (640-714), 687-714
 Karl Martell, (690-724), 714-741
 Karlman, (716-754), 741-747
 Pipin den yngre Pipin den lille (714-768), 741-751

 

 
Lister over regenter
Personer i Frankrigs historie
Metaldetektor

En metaldetektor er et måleinstrument, der ved hjælp af elektromagnetisk induktion identificerer metalværdier fra diverse metaller. Det benyttes for eksempel af detektorførere i deres jagt på levn fra fortiden, der indeholder metaller, og flere af Danmarks arkæologiske fund gøres med disse apparater.

Metaldetektoren bruges også i sikkerhedsbrancen – eksempelvis i lufthavne – når der skal screenes for våben og andre uønskede metalgenstande.

I Danmark må private anvende metaldetektor på åbent land, så længe der ikke graves dybere end pløjelaget. 

Som ved anden færdsel på privat område, skal man forinden have sikret sig tilladelse fra lodsejeren. 

Det er ulovligt at gå med metaldetektor på fredede fortidsminder, som gravhøje, jættestuer, stendysser, voldsteder, skanser og gravpladser. Alle synlige fortidsminder er fredede, uafhængigt om der er opsat fredningsten eller anden skiltning. 

Ved fund af større genstande eller skattefund skal det relevante arkæologiske museum kontaktes. Skattefund er defineret som to eller flere metalfund fundet samlet.  

Ifølge danefælovgivningen skal fund afleveres til Nationalmuseet via det nærmeste arkæologiske museum.

Typer af metaldetektorer
Der findes følgende hovedtyper af metaldetektorer:
 Stødtoneoscillator – kaldes også på engelsk beat frequency oscillator (BFO).
 Induktionsbalance (IB).
 Pulse induktion (PI).
Very low frequency (VLF).
Simultan multifrekvens (Multi-IQ).

Se også 
 Dykmeter – kan benyttes til at finde metalemner tæt på (centimeter).

Kilder/referencer

Eksterne henvisninger 

 bondejern.dk: Detektorklubber i Danmark

Elektromagnetisk induktion
Måleinstrumenter
Botilbud

Et botilbud er et tilbud for voksne mennesker, der af en eller anden grund ikke magter at bo alene, eller som har behov for støtte til de daglige funktioner.

Botilbud defineres i Lov om social service. 
De forskellige tilbud efter serviceloven erblandt andet :
 §107 om tilbud om midlertidigt ophold.
 §108 om tilbud om længerevarende ophold.
 §110 er korterevarende tilbud til hjemløse – tidligere kaldt forsorgshjem 
Før servicelovens vedtagelse fandtes der institutioner med totaltilbud til beboerne, men med servicelovens indførelse i 1998 ophævede man institutionsbegrebet. Et botilbud er en selvstændig bolig, der betales husleje for, og den skal opfylde en række krav. Der kan tilbydes forskellige former for service til denne bolig f.eks. madlavning eller optræning, men det skal der enten betales for eller det skal bevilges særskilt efter andre paragraffer i serviceloven.

Referencer
ChatZilla

ChatZilla er en IRC-klient, der er designet til at fungere sammen med Mozilla's web browsere.

Programmet er designet til at fungere på alle de styresystemer som Mozilla er kompatibelt med, og de inkluderer blandt andet Mac OS, Linux, BSD, Microsoft Windows, Solaris, Irix, BeOS, AIX, HP-UX, og OS/2. Programmet understøtter de fleste funktioner som man kender fra andre IRC klienter, som fx det at kunne forbinde sig til flere servere samtidig, IPv6, SSL og UTF-8. Det understøtter JavaScript som programmeringssprog. Funktioner som fx DCC, der tillader brugerne at sende filer til hinanden, er også understøttet.

Arbejdet med at udvikle ChatZilla fortsætter, og programmet er for tiden en del af Mozilla Application Suite, og er desuden tilgængeligt for Mozilla Firefox brugere som en valgfri udvidelse. En version, der er designet til at fungere selvstændigt, er for tiden under udvikling. ChatZilla understøtter ikke, at man forbinder sig til IRC via en proxy server.

Eksterne henvisninger 

 ChatZilla på Mozilla's opdateringsside
 Mozilla.org ChatZilla side
 Side med udviklerversioner af ChatZilla
 Chatzilla udvidelser
 Flere udvidelser, blandt andet iRATE 

Frie IRC-klienter
Zilla
Internetprogrammer til UNIX
Mac OS-software
Internet-software til Linux
Internet-software til OS X
Internet-software til Windows